生日仲素惠羊酒作此奉謝
作者：舒岳祥
朝代：宋

paragraphs: 去年蝶軒饋羊酒，主人憐我空無有。
座上六客皆解吟，一翁不吟開笑口。
今年病叟蚤還山，烹雞炰鱉翁對媼。
五男四婦六稚孫，更有曾孫依乳姆。
往來兩載總遭荒，瓦瓶聊以挹酒漿。
山蔬滿盤白雪白，野橘堆飣黄金黄。
荒村得此已自足，羣奴饑啄撐空腸。
忽聞棠谿有書至，袁詩陳賦兩輝煌。
一松正可枯蘗比，五雛真與羣雞爭。
舉家病瘧涉三月，一日計減一斗糧。
留儲到此作素供，問君何爲特殺生。
臟神見夢羊踏菜，便呼茗椀來祓禳。
君當戒屠我辟穀，輕身與蝶同飛揚。